Intian Assamin teealueella CTC-menetelmällä tuotettua mustaa teetä.
**CTC-menetelmä** (engl. *Crush, Tear, and Curl*) on erityisesti mustan teen teollinen tuotantotapa, jossa teelehdet muun muassa murskataan koneellisesti pieniin osiin. Parempilaatuisen teen oikeaoppisen valmistuksen sijaan CTC:tä suositaan erityisesti halpoja teelaatuja prosessoidessa ja pussiteen tuotannossa. CTC-teetä on myydään myös irtoteenä, esimerkiksi Ceylonin teen kohdalla ja sen tunnistaa siitä, että tee on pientä ja rakeista.

Valmistusmenetelmän keksi ylitarkastaja William McKercher vuonna 1931 Intian Assamin teealueen Amgoorien teetilalla. CTC-menetelmällä hajotetuista teemurusista syntyi teejuomaa nopeammin, se oli vahvempaa ja muruset helpottivat teepussien täyttämistä.

Vuonna 2012 kiinalainen tutkijaryhmä totesi FAO:n tilastoihin nojautuen mustan CTC-teen osuudeksi maailmanlaajuisesti noin 45 prosenttia kaikesta tuotetusta teestä. Oikeaoppisella menetelmällä tuotettiin 25 prosenttia, vihreän teen ja muiden teelaatujen osuus oli 30 prosenttia. CTC-tuotannon suurmaita olivat Intia (57 % osuus CTC-teestä), Kenia (24 %), Bangladesh (4 %) ja Malawi (3 %).

CTC-tee on aina rikottua tai raekooltaan pieneksi murskattua teetä, ja on yleensä laatuluokitukseltaan rikottua BOP:ta tai sitä huonompaa. Teejauheiden kaupankäyntiä ja valintaa varten CTC-teelle on myös omia laatuluokkia. Useimmiten raekooltaan pienimmät mustan teen kauppanimikkeet sisältävät lyhenteen B (Broken), F (Fannings, raekooltaan noin 1–1,5 millimetrin teehiukkasia) tai D (dust, Fannings-teelaatua pienirakeisempaa teejauhetta). Näitä täydennetään erilaisilla apulyhenteillä, kuten P (Pekoe) tai O (orange).

Lähteet
-------

1. ↑  Kevin Gascoyne, François Marchand, Jasmin Desharnais, Hugo Américi: *Tea. History terroirs varieties*, s. 172–173 (The orthodox method), 174 (The CTC method), 175 (Grades of black tea). Firefly Books Ltd, 2014, 2nd Edition. ISBN 978-1-77085-319-5. (englanniksi)
2. 1 2  A Glossary of Tea Grades Global Tea Brokers, globalteabrokers.com.  Arkistoitu 14.8.2015. Viitattu 1.9.2015. (englanniksi)
3. ↑  Daya Wickramatunga: Is One Better: CTC vs. Orthodox Teas *Tea & Coffee, 11/2014, s. 48–49/68, Tea & Coffee -lehtiarkisto*.  Arkistoitu 5.9.2015. Viitattu 1.9.2015. (englanniksi)
4. ↑  Jeff Koehler: Tools: 6 Things to Know About Tea Bags  5.5.2015. nationalgeographic.com.  Arkistoitu 6.5.2015. Viitattu 1.9.2015. (englanniksi)
5. ↑  John Kipkorir Tanui, Weiying Feng, Suyan Shen, Liang Zeng1 ja Li Xinghui: Global tea price volatility, coping strategies, and China production (pdf)  2012. International Food and Agribusiness Management Association, ifama.org. Viitattu 1.9.2015. (englanniksi)[vanhentunut linkki]

Aiheesta muualla
----------------

* Upasi Tea Reseach Foundation (India): CTC (englanniksi) (upasitearesearch.org)
* TeaClass: How is Tea Made? (englanniksi) (teaclass.com)
* Silja Ylitalo: Teen pitkä matka (11/2014) (Arkistoitu – Internet Archive) (maailmankuvalehti.fi)
* Drifting Visual: On the road – Black C.T.C Tea production in East Africa (videon kesto 7 min 16 s) (youtube.com)
* Tea Catalogue (esimerkki suuren intialaisen teehuutokauppiaan myyntieristä: CTC-teen myyntierät ja luokitus) (Arkistoitu – Internet Archive) (englanniksi) (jthomasindia.com)